Al è timp di Suns 2014. Il Festival de cjançon in lenghe minoritarie, nassût in Friûl tal 2009, al torne a Udin pe sô seste edizion. L’apontament al è sabide ai 15 di Novembar alì dal Teatri Palamostre a tacâ di 9 di sere.
Te serade finâl de rassegne dedicade ae creativitât musicâl tes lenghis di minorance de Europe alpine e mediteranie (Cravuazie, Slovenie, Austrie, Italie, Svuizare e France), promovude de ARLeF (Agjenzie Regjonâl pe Lenghe Furlane) e inmaneade di Radio Onde Furlane e dal Progjet Suns ancje cu la poie dal Comun di Udin, e di altris sogjet e istituzions, a saran vot i grups o i soliscj che a presentaran dal vîf une cjançon parom. E je po previodude ancje la esibizion di un grup ospit.
I finaliscj di Suns 2014 a rivin des comunitâts di lenghe furlane, sarde, ladine, rumance, ocitane, francoprovençâl e cravuate dal Molîs.
Il Friûl al è rapresentât di Aldo Sbadiglio e la Famiglia Ananas in Vacanza a Dresda, che juste pocjis setemanis indaûr a àn dât fûr il lôr gnûf album Ljuba Toast Cricket Club, e di Elsa Martin, autore e interprete une vore preseade ancje fûr dal Friûl, che ai 25 di Otubar stâts e à cjapât il premi de critiche tal concors ‘Bianca d’Aponte’ di Aversa.
De Val di Fasse e dal Cjanton dai Grisons (Svuizare) a rivin in finâl doi esemplis interessants di cjançon di autôr: a son, di une bande, la zovine cjantautore ladine Martina Iori, che a disevot agns e mostre za une grande personalitât, e di chê altre Pascal Gamboni, che di passe dîs agns al è atîf te produzion musicâl par rumanç sei in patrie che tal Ream Unît.
Sul palc dal Palamostre e sarà ancje la «lenga d’oc», che e ven doprade miscliçant rock e folk dai Lou Tapage, formazion che e rive des Valadis ocitanis dal Piemont, intant che Billy Fumey al presentarà un toc cjantât tal francoprovençâl de Francje Contee.
Pe prime volte a Suns al sarà ancje un grup che al rive de minorance linguistiche cravuate dal Molîs: a son une vore zovins e si clamin Kroatarantata. No mancje nancje in cheste ocasion une band che e salte fûr dal vivarôs panorame musicâl par sart: a son i Ratapignata, che za di agns a metin dongje cun risultâts interessants la lenghe proprie e i sunôrs e i ritmis dal reggae, dal ska, dal rock e dal funk.
Al rive de Sardegne ancje il grup ospit de serade, ven a dî i ForeFingers Up!. Nassûts de esperience dai Balentia, che a son stâts tra i pionîrs dal hip hop par sart, a àn vinçût la edizion passade di Suns e par chel a parteciparan ae finâl 2014 dal Liet International, il festival dedicât ae musiche tes lenghis minoritariis di dute Europe, che si tignarà ai 12 di Dicembar a Oldenburg, te Gjermanie dal Nord. A chê manifestazion al parteciparà ancje il grup o il solist che, daûr dal judizi de jurie internazionâl presinte a Udin, al vinçarà Suns 2014.
Intai dîs dongje dai 15 di Novembar a son ancje altris doi events leâts a Suns 2014 là che a son protagonistis la musiche e la diversitât linguistiche. Vinars ai 14 di Novembar alì dal Bar dal Visionario, di 6 sot sere indenant, l’apontament al è cun Suns@Visio, aperitîf dedicât ae musiche di viodi, di scoltâ e… di lei, stant che al vignarà presentât pe prime volte in Friûl il libri di Marco Stolfo, Occitania, Friuli, Europa. La mia lingua suona il rock. Domenie ai 16 di Novembar alì dal Palamostre, simpri a tacâ di 6 sot sere, Loris Vescovo al presente dal vîf il so cd plui resint Penisolâti, vincidôr che al è pôc de Targa Tenco, il plui impuartant ricognossiment pe cjançon di autôr a nivel talian.
La jentrade a Suns 2014 e je sore nuie. La serade di sabide e sarà ancje trasmetude in direte di Radio Onde Furlane sui 90 Mhz te plui part dal Friûl, sui 90.2 e sui 106.5 Mhz in Cjargne, sui 96.6 Mhz a Colonia Caroya (Argjentine), e pardut vie internet su www.ondefurlane.eu. Altris informazions si cjatin sul sît www.sunscontest.com.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn